Áætlað er að reisa fjörutíu stúdíóíbúðir á Ísafirði fyrir nemendur Háskólaseturs Vestfjarða. Bygging íbúðanna kostar meira en hálfan milljarð en nemendur hafa þurft að hverfa frá námi á síðustu árum vegna skorts á leiguhúsnæði. þess að þeir finna ekki húsnæði.
Bæjarráð Ísafjarðarbæjar hefur lagt til við bæjarstjórn að sveitarfélagið leggi til stofnframlag upp á tæpar sjötíu og fjórar milljónir, en fyrirhugað er að reisa stúdentaíbúðirnar fjörutíu við Fjarðarstræti tuttugu.
Nemendum Háskólaseturs Vestfjarða hefur farið fjölgandi síðustu árin og segir Peter Weiss forstöðumaður setursins að með nýrri námsleið í sjávarbyggðafræði muni fjöldi þeirra tvöfaldast.
Við erum núna að fara úr árlega þrjátíu, fjörutíu nemendur upp í sjötíu, áttatíu nemendur.
Hingað til hefur tekist að finna húsnæði fyrir nemendur setursins á almennum leigumarkaði, en húsnæðisekla hefur skapast á Ísafirði og nærliggjandi byggðum.
Húsnæðismál hafa verið flöskuhálsinn síðustu árin. Allavega síðasta haust, það hafa nemendur þurft að hverfa frá vegna þess að þeir fundu ekki húsnæði. Svo sjáum við að ferðamennskan tekur aftur við sér hér á Vestfjörðum. Allt þetta segir okkur að það mun vanta húsnæði á næstu árum.
Peter segir að framkvæmdin muni kosta um fimm til sex hundruð milljónir, en nauðsynlegt sé að fá stofnframlag frá Húsnæðis- og mannvirkjastofnun til að af henni verði. Það getur verið um tuttugu og tvö prósent af stofnvirði íbúða sem eru ætlaðar námsmönnum. Peter vonast til þess að hægt verði að láta til skarar skríða sem allra fyrst.
Hamarinn liggur tilbúinn hér hjá mér. Nei, nei. Ef allt gengur eftir þá gæti verið að við gætum hugsanlega grafið fyrir grunni í haust og steypt á grunninn næsta vor.
Þar með geti fyrstu nemendurnir flutt inn haustið 2023, en fyrirséð er að það verði vandkvæðum bundið að finna húsnæði fyrir nemendur í haust.
